stanford-oval/wikipedia huggingface dataset:
Hrodnan lentoasema

Hrodnan lentoasema (IATA: GMA, ICAO: UMMG) on Valko-Venäjän Hrodnan (Grodno) kaupungista itäkaakkoon, valtatie M6:n eteläpuolella ja Niemen-joen pohjoispuolella sijaitseva lentoasema. Kentän itäpuolella sijaitsee Obuhovon kylä (ven. Обухово); lentokenttää kutsutaan joskus Grodnon Obuhovon lentoasemaksi. Kentälle on Hrodnan keskustasta maanteitse 18 kilometrin matka.
Lentoaseman ylläpidosta vastaa RUP Belaeronavigatsija.
Hrodnan lentoaseman sijainti
Sinne operoi aiemmin esimerkiksi Gomelavia. Sittemmin kentälle on alkanut liikennöidä ainakin kausittain Valko-Venäjän kansallinen lentoyhtiö Belavia. Yhtiön kesäaikataulun 2013 mukaan Hrodnasta on reittilento  Kaliningradiin ja takaisin kahdesti viikossa (3.6.2013 lähtien). Lentoasema on lentoyhtiö Aviakompania Grodnon (ven. Авиакомпания Гродно) kotikenttä.
Aiheesta muualla

Airport Information (englanniksi) (fallingrain.com)
Valko-Venäjän lentokentistä (Arkistoitu – Internet Archive) (englanniksi)
Lentokentän tietoja  (Arkistoitu – Internet Archive) (englanniksi) (worldaerodata.com)
Grdonassa toimiva lentoyhtiö Aviakompania Grodno (Arkistoitu – Internet Archive) (venäjäksi) (grodnoavia.com)
Hrodnan asemalta lähitunteina lähtevät lennot (venäjäksi)
Hrodnan asemalle lähitunteina saapuvat lennot (venäjäksi)
METAR lentosäähavainto ja TAF lentosääennuste Hrodnan lentoasemalle (UMMG) (englanniksi)
Valkovenäläinen sääennuste Hrodnaan (venäjäksi) (pogoda.by)
Magne Hovden

| Magne Hovden |
| --- | --- |

Henkilötiedot
Syntynyt: 23. lokakuuta 1974 (ikä 50)
Kansalaisuus:  norjalainen
Ammatti:  kirjailija
Kirjailija
Äidinkieli: norja
Tuotannon kieli: norja
Aiheesta muualla
magnehovden.com/english
Löydä lisää kirjailijoitaKirjallisuuden teemasivulta
Magne Hovden (s. 23. lokakuuta 1974) on norjalainen kirjailija, kääntäjä ja kirjallisuusagentti.
Hovden asuu Kirkenesissä. Hän työskentelee ulkomaisen kirjallisuuden oikeuksien parissa. Hänen kirjansa Åndejegerne 1 oli Uprisen-ehdokkaana parhaasta norjalaisesta nuortenkirjasta 2013.
Teokset

Leif J@nsson: ville spørsmål og reflekterte svar, 2006, ISBN 9788292309643
Ruben, 2007, ISBN 9788299699044
Puggs Dagbok, 2009, ISBN 9788230700112
Sameland, romaani, 2010, ISBN 9788203196003
MGP, romaani, 2011, ISBN 9788203198472
Planetjakten, 2011, ISBN 9788293059219
Healerne, 2012
Åndejegerne, Åndejegerne 1, 2012
Dødelig gjenkomst, Åndejegerne 2, 2013
Kjærlighet, 2013
Siste skoledag, Åndejegerne 3, 2014
Kjell Jukola samler en hær, 2014
Blodhevn, Åndejegerne 4, 2015
Arctic pizza, romaani, 2017
Teokset > Suomennetut teokset

Saamelandia (Sameland), suomentanut Outi Menna. Otava, 2012 ISBN 978-951-1-25284-9
Viisuviikingit (MGP), suomentanut Outi Menna. Otava, 2013 ISBN 978-951-1-25285-6
Aiheesta muualla

Magne Hovdenin verkkosivu (norjaksi, englanniksi)
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Norja  Saksa  Yhdysvallat  Alankomaat 
Muut:  Europeana  IdRef
Hordak (hahmo)

| Hordak |
| --- | --- |
 Hordak, Kauhujoukkojen häikäilemätön johtaja.
Luoja(t):  Mattel-leluyhtiö, konsepti ja nimi Dave Capper
Kustantamo:  Mattel, Mattel DE, Marvel Comics, DC Comics, London Editions Magazines, Ehapa. Suomessa Mattel FI ja Semic
Ensiesiintyminen:  Toimintafiguurina vuonna 1985; lelun mukana oli pienoissarjakuva ”Hordak: The Ruthless Leader’s Revenge!”
Henkilötiedot
Oikea nimi:  Hec-Tor Kur
Status:  Kauhujoukkojen johtaja ja Etherian planeetan hallitsija
Ryhmäsidokset:  Kauhujoukot Horde-imperiumi
Voimat:  Suuri fyysinen vahvuus, kyky muunnella kehoaan koneeksi tai aseeksi, taitava tiedemies ja velho, mustan magian hallitsija
Suhteet
Sukulaiset:  Horde Prime (veli) prinssi Zed (veljenpoika)
Hordak on yhdysvaltalaisen leluja valmistavan Mattelin luoma kuvitteellinen hahmo. Mattel esitteli Hordakin toimintafiguurina ensimmäisen kerran vuonna 1985 Masters of the Universe -lelusarjansa vihollishahmona. Hordak on Kauhujoukkojen (engl. Evil Horde) johtaja, jonka tavoite on valloittaa Eternia-planeetta ja saavuttaa lopulta koko maailmankaikkeuden herruus. Hän on Skeletorin johtamien Pahuuden taistelijoiden ja Kuningas Hissin Käärmemiesten ohella eräs Masters of the Universen päähahmon ja sankari He-Manin keskeisimmistä vastustajista, ja He-Manin kaksoissisar She-Ran arkkivihollinen.
Hahmo > Luominen

Lukuisia Masters of the Universe -lelusarjan hahmoja luoneen Roger Sweetin mukaan Hordakin nimen, hahmon keskeisen konseptin sekä idean tämän johtamasta Kauhujoukko-ryhmästä (engl. Evil Horde) kehitti Dave Capper, joka oli Mattel-yhtiön poikien lelujen osaston markkinointijohtaja. Mattel sekä He-Man- ja She-Ra: Mahdin prinsessa -animaatiosarjojen tekemisestä vastannut Filmation tiettävästi loivat Hordakin hahmon yhteistyönä. Eri piirtäjät ja taiteilijat olivat luoneet Hordakista monia erilaisia versioita, kunnes jäljellä oli kaksi vaihtoehtoa. Näistä toinen päätyi Mattelin toimintafiguuriksi, ja toinen She-Ra: Mahdin prinsessa -animaatiosarjan viholliseksi.
Hordakin luomiseen keskeisesti vaikuttaneita henkilöitä olivat Roger Sweetin ja Dave Capperin lisäksi muun muassa Gerald Forton ja Herb Hazelton, jotka tekivät hahmosta sen varhaisimpia luonnoksia ja hahmotelmia. Ulkonäöllisesti Hordakin kuitenkin viimeisteli tiettävästi Mattelin piirtäjä Ted Mayer. Mayerin luoman kokonaisuuden myötä Hordakin hahmo löysi muotonsa, josta Mattel loi alkuperäisen toimintafiguurin vuonna 1985.
Hordakin karut kasvonpiirteet ovat eräs hahmon tunnistettavimmista osista. Roger Sweetin mukaan kasvojen mallina oli hollywood-peräisen afrikkalaisen noitatohtorin naamio. Ted Mayer piirsi hahmolle sen punaisen viitan. Lisäksi Hordakin päähineeksi luotiin luilla koristeltu huppu.
Alkuperäisen Hordak-toimintafiguurin väreinä toimivat harmaa, musta ja punainen. She-Ra: Mahdin prinsessa -animaatiosarjan Hordak sen sijaan sai ylleen puvun, jonka pääväri oli sininen. Tummanpuhuva väritys, teräväreunaiset punaiset silmät, kuonomainen nenä sekä teräväkärkiset hampaat ja korvat loivat Hordakille lepakkomaisen olemuksen. Tämän tueksi hahmon rintapanssarin ja myös Kauhujoukkojen tunnukseksi valikoitui punainen lepakko, ja toimintafiguurin mukana tulleeseen aseistukseen lukeutuivat punainen lepakonmuotoinen kilpi sekä lepakon päällä koristeltu jalkajousi.
She-Ra: Mahdin prinsessa -animaatiosarjassa Hordakin lepakkomaisuus korvautui osittain, ja hahmosta luotiin eräänlainen kyborgi, joka oli kykenevä muuntelemaan kehoaan erilaisiksi koneiksi tai aseiksi. Myös Mattel tarttui myöhemmin kyborgi-ideaan tuodessaan markkinoille uuden Hurricane Hordak -toimintafiguurin, joka oli varusteltu pyörivällä robottikädellä. Animaatiosarjassa myös hahmon puhetavasta luotiin jokseenkin erikoinen, sillä Hordak korskui ja tuhahteli puhuessaan.
Hahmo > Ensiesiintyminen

Masters of the Universe -lelut ja He-Man-animaatiosarja olivat saavuttaneet suosionsa huipun vuonna 1985. Mattel oli lanseerannut lelusarjan alun perin vuonna 1982, ja kolmannen ikävuoden saavuttaminen oli pojille suunnatulle toimintafiguurien sarjalle varsin poikkeuksellinen saavutus. Mattel halusi luomuksensa kestävästä menestymisestä huolimatta uudistaa ja piristää lelusarjaa uusien hahmojen avulla, minkä johdosta yhtiö esitteli Hordakin sekä hänen johtamansa Kauhujoukon vuonna 1985.
Hordak joukkoineen oli uudenlainen Masters of the Universen vihollinen, sillä hahmo oli sekä sankari He-Manin että tämän arkkivihollinen Skeletorin vastustaja. Lisäksi hahmon kerrottiin olevan tiettävästi jopa voimakkaampi kuin Skeletor, joka oli tarinan mukaan aiemmin ollut Hordakin oppipoika.
Hordakin toimintafiguurin pakkaus sisälsi aiempien Masters of the Universe -figuurien tapaisesti pienoissarjakuvan, joka oli nimeltään ”Hordak: The Ruthless Leader’s Revenge!”. Siinä Hordakin tarina esiteltiin tarkemmin lelun ostaneille. Sarjakuvassa Hordak joukkoineen saapuu Eterniaan ja liittoutuu yhteen Skeletorin kanssa Harmaakllon Linnan valloittamiseksi. He-Man liittolaisineen ryhtyy suojelemaan Harmaakallon Linnaa hyökkääjiltä. Hordak kuitenkin pettää Skeletorin, ja heidän välilleen syntyvän taistelun seurauksena Harmaakallon Linna säästyy.
Hahmo > Tarina > Alkuperäinen pienoissarjakuva ja vuoden 2009 lelusarja

Hordakin alkuperä on vuosien saatossa ollut vaihteleva riippuen siitä, onko hahmo esiintynyt lelusarjan osana, sarjakuvassa vai animaatiosarjassa. Vuonna 2009 lanseeratun Masters of the Universe Classics -lelusarjan esittämän taustatarinan mukaan Hordak oli alun perin Horden mahtavan hallitsijasuvun toinen perillinen Hec-Tor Kur, joka oli voimakas velho ja tiedemies. Hec-Tor Kurin kerrotaan olleen läsnä monissa Eternian planeetan historian keskeisissä tapahtumissa, muun muassa Kolmen tornin (engl. The Three Towers of Eternia) rakentamisessa. Hec-Tor Kur saapui Eterniaan taistellessaan kosmisen sankarin He-Ron kanssa. Eterniassa hän otti käyttöönsä nimen Hordak.
Eterniassa Hordak kokosi itselleen Kauhujoukoksi nimeämänsä armeijan, jonka hän johdatti taisteluun Kuningas Hissin Käärmemiehiä vastaan tavoitellessaan planeetan herruutta itselleen. Kauhujoukot voittivat Käärmemiehiä vastaan käymänsä taistelun, mutta Kuningas Harmaakallo onnistui pysäyttämään armeijan valloitussuunnitelman ajoissa ja karkotti Hordakin joukkoineen Despondosin pimeän ulottuvuuden vangiksi. Monia vuosisatoja myöhemmin, ollessaan yhä Despondosin vanki, Hordak tapasi lahjakkaan nuoren alkemistin nimeltään Keldor, josta tuli hänen oppipoikansa. Hordak opetti Keldorille muun muassa mustan magian saloja vastineeksi siitä, että Keldor lupasi vapauttaa hänet Despondosista. Despondosin ulottuvuudessa Hordak myös valloitti Etherian planeetan, jonka hallitsija hänestä tuli.
Alkuperäisen Hordak-toimintafiguurin liitteenä ilmestyneessä ”Hordak: The Ruthless Leader’s Revenge!” -pienoissarjakuvassa Hordak vapautuu pimeän ulottuvuuden vankeudestaan. Hän palaa Eterniaan kostaakseen Skeletorille, joka oli aiemmin hänen oppipoikanaan toimiessaan pettänyt hänet, ja valloittaakseen Harmaakallon Linnan itselleen. Hordak hyödyntää Harmaakallon ja Eternian herruuteen tähtäävien suunnitelmiensa toteuttamisessa sekä tiedemiehen että velhon taitojaan. Hänen johtamansa Kauhujoukon tukikohta sijaitsee Eternian laitamilla olevalla Kauhuvyöhykkeellä (engl. Fright Zone), joka on eräs koko universumin pelätyimmistä alueista.
Hahmo > Tarina > She-Ra: Mahdin prinsessa (1985–1986)

Vuosina 1985-1986 esitetyssä Filmationin tuottamassa animaatiosarjassa She-Ra: Mahdin prinsessa Hordak on keskeisin vihollinen.
Hordak on Etherian planeetan häikäilemätön tyranni, jolle muiden kipu ja tuska tuottavat suunnattoman ilon. Hänen veljensä on koko galaksin kattavan imperiumin paha hallitsija Horde Prime, jonka poika on prinssi Zed. Hordakin tukikohta Kauhuvyöhyke. Hän kidnappaa sarjassa vastasyntyneen Eternian prinsessa Adoran eli She-Ran yhdessä Skeletorin kanssa ja vie tämän Etheriaan. Adora palvelee Hordakin Kauhujoukoissa kapteenina, kunnes He-Man saapuu pelastamaan hänet. Palattuaan takaisin kotiplaneetalleen ja perheensä luo, Adora päättää palata takaisin Etheriaan omien taistelijoidensa kanssa sankaritar She-Ran muodossa vapauttaakseen planeetan Hordakin vallasta.
She-Ra: Mahdin prinsessan mukaan Hordak on kykenevä muuntelemaan kehoaan, useimmiten käsivarsiaan, koneiksi ja aseiksi. Hänen Kauhujoukkonsa koostuu muun muassa roboteista, tankeista, ilma- ja avaruusaluksista sekä muusta edistyksellisestä teknologiasta, joka mahdollistaa planeettojen valtaamisen ja hallitsemisen.
Hahmo > Tarina > She-Ra: Mahdin prinsessat (2018–)

Hordak on vihollinen myös alkuperäisen She-Ra: Mahdin prinsessa -animaatiosarjan uusintaversiossa She-Ra: Mahdin prinsessat, jonka on tuottanut DreamWorks ja jota esittää suoratoistopalvelu Netflix. Hordakin alkuperäisenä ääninäyttelijänä sarjassa on Keston John, ja suomenkielisessä versiossa Bruno Lähteenmäki. Uusintaversion tarinassa prinsessa Adora on Hordakin joukoissa varttunut orpo, joka eräänä päivänä löytää taikavoimia omaavan miekan, jonka voima muuttaa hänet sankaritar She-Raksi. Uuden voimansa myötä She-Ra aloittaa sankariystävineen kapinan Hordakin joukkoja KauhuKoplaa vastaan.
Hahmo > Tarina > He-Man (2002–2004)

Vuoden 2002 He-Man-animaatiosarjan kertoman version mukaan Hordak oli alun perin taitava velho ja sotapäällikkö, joka vastusti Harmaakallon Linnan hallitsija kuningas Harmaakalloa valtavan armeijansa kanssa. Hordak komensi joukkonsa karkottamaan Harmaakallon Linnan Despondosin pimeään ulottuvuuteen. Kuningas Harmaakallon väliintulon ansiosta karkotusloitsu kuitenkin epäonnistui, ja Harmaakallon Linnaa ympäröivän alueen tuhoutuessa Hordak joukkoineen joutui itse pimeän ulottuvuuden nielaisemaksi.
Despondosissa ollessaan Hordak kohtaa Eternian vanhimpien surmaamista yrittäneen Keldorin, joka on menettänyt kasvonsa niiden altistuttua syövyttävälle hapolle. Hordak poistaa taikuuden avulla vaurioituneen ihon ja kudoksen Keldorin kasvoista, minkä jälkeen Keldorin pään tilalle jää vain hänen pääkallonsa. Hordak nimeää Keldorin uudelleen Skeletoriksi, joka lupaa hyvittää henkensä pelastamisen Hordakille hinnalla millä hyvänsä. Skeletorista tulee hänen oppipoikansa, jonka Hordak myöhemmin kutsuu vapauttamaan hänet Despondosista. Skeletor kuitenkin pettää opettajansa luottamuksen ja tuhoaa tämän temppelin tavoitteenaan sulkea oppi-isänsä pimeän ulottuvuuden vangiksi aikojen loppuun asti.
Toimintafiguuri > Alkuperäinen toimintafiguuri (1985)

Hordakin alkuperäisen, vuonna 1985 esitellyn toimintafiguurin liitteenä ilmestyi pienoissarjakuva ”Hordak: The Ruthless Leader’s Revenge!”. Toimintafiguurin varusteina olivat valkoinen jalkajousi, irrotettava rintapanssari ja viitta sekä lepakkokilpi. Alkuperäinen Hordak-toimintafiguuri oli saatavilla myös yhteisessä paketissa joko Kauhujoukkoon kuuluneen Grizzlorin tai ratsu Mantisaurin kanssa, sekä Kanadassa myydyssä paketissa Roboton ja Sy-Klonen kanssa. Lisäksi Kauhujoukoille valmistettiin leluversio muun muassa Kauhuvyöhyke-tukikohdasta ja Liejuhauta-ansasta.
Toimintafiguuri > Hurricane Hordak (1986)

Vuonna 1986 Hordakista julkaistiin toinen toimintafiguuriversio, Hurricane Hordak. Hurricane Hordakin liitteenä ilmestynyt pienoissarjakuva oli nimeltään ”Between a Rock and a Hard Place”. Figuuri oli vastine samana vuonna ilmestyneille Flying Fists He-Man- ja Terror Claws Skeletor -figuureille. Eroja alkuperäisen ja uuden Hordakin välillä olivat Hurricane Hordakin kultainen rintapanssari, pyörivä robottikäsi sekä uudistettu asevalikoima. Mattel lanseerasi Hurricane Hordakin pitkälti, koska hahmon kyborgimaisia ominaisuuksia vastaava versio oli esitelty aiemmin She-Ra: Mahdin prinsessa -animaatiosarjassa, jossa hahmo kykeni muuntelemaan kehoaan erilaisiksi koneiksi tai aseiksi.
Toimintafiguuri > Buzz-Saw Hordak (1987)

Kolmas versio, vuoden 1987 Buzz-Saw Hordak, julkaistiin hieman ennen alkuperäisen Masters of the Universe -lelusarjan päättymistä. Tämän vuoksi Buzz-Saw Hordak on vuosien saatossa muodostunut keräilijöiden keskuudessa halutuksi ja arvokkaaksi kohteeksi. Buzz-Saw Hordakin mukana tulivat alkuperäisen toimintafiguurin tavoin irrotettava viitta ja valkoinen jalkajousi sekä uutena lisäyksenä sirkkelimäinen panos, jonka hahmo pystyi ampumaan rintapanssaristaan. Pienoissarjakuvana ilmestyi ”Enter... Buzz-Saw Hordak!”.
Suomenkieliset äänikasetit

Vuoden 1988 suomenkielisessä C-kasettikuunnelmassa Masters of the Universe – Liejuhaudan vanki (ISBN 951-28-1776-4) Hordakin suomenkielisenä ääninäyttelijänä toimi Matti Olavi Ranin, joka myös suomensi ja ohjasi kuunnelman sekä toimi sen kertojaäänenä. Liejuhaudan vanki -kasettikuunnelma oli osa ”Katsele kuvia, kuuntele satua, lue kirjaa” -sarjaa, ja sen kesto on 16.56 minuuttia. Kuunnelman tuottamisesta vastasivat Finn-Kasper ja Matti Ranin ky, ja sen julkaisi Kirjalito. Viime vuosina kasettikuunnelma on ollut vapaasti kuunneltavissa YouTube-palvelussa.
Vuonna 1988 Suomessa myytyjen prinssi Adam -toimintafiguurien pakkauksessa mukana oli Message AV:n tuottama 37-minuuttinen suomenkielinen kuunnelmakasetti Teelan kidnappaus, jossa myös Hordak esiintyy. Myös Teelan kidnappaus on kuunneltavissa YouTubessa, sekä perunamaa.net -sivustolla[vanhentunut linkki] muiden suomenkielisten Masters of the Universe -kuunnelmien ohella.
Hordakin ja Kauhujoukkojen ensimmäinen sarjakuvaesiintyminen ”Hordak: The Ruthless Leader’s Revenge!” -pienoissarjakuvassa vuonna 1985.
Vuoden 1985 animaatiosarjan Hordak on kykenevä muuntelemaan kehoaan koneiksi ja aseiksi. Hahmon alkuperäisenä ääninäyttelijänä toimi George DiCenzo.
Buzz-Saw Hordak.
Irina Hudova

Irina Hudova.
Irina Hudova (17. kesäkuuta 1926 Viipuri – 20. heinäkuuta 2015 Helsinki) oli suomalainen tanssitaiteilija ja -pedagogi, joka työskenteli Suomen Kansallisbaletin johtajana 1972–1973. Hän oli taiteilijaprofessori 1972–1975.
Hudova oli baletin jäsen 1947–1955, ensitanssijatar 1949–1955. Sen jälkeen hän työskenteli pääasiassa ulkomailla vierailijaprofessorina Lontoossa Royal Ballet Companyssa 1963–1969, Milanossa Teatro alla Scalassa 1970–1978, Tokiossa 1976 ja 1979–1980 sekä balettimestarina Ankarassa ja Istanbulissa kahteen otteeseen 1969–1972 ja 1980 alkaen sekä myöhemmin jälleen La Scalassa 1990-luvulle saakka.
Hudova aloitti baletin opinnot Viipurin Kaupunginteatterin balettikoulussa Kaarlo Erosen johdolla 1936.
Kirjallisuutta

Hudova, Irina: Maailmalla tanssien. Toimittanut Leena Järstä. WSOY 2002. ISBN 951-0-27204-3
| --- | --- |
Auktoriteettitunnisteet: Henkilöt :  Elonet
Henrik Huggut

Henrik Matinpoika (t. Matsinpoika t. Mattsson) Huggut (noin 1540 – noin 1617) oli suomalainen kuninkaallinen sihteeri. Hän oli Juhana III:n niin sanotun sihteerihallituksen merkittävimpiä jäseniä noin vuodesta 1571. Hän kääntyi katoliseksi, ja hänet aateloitiin 1583. Hän toimi vuodesta 1593 Suomessa ja Ruotsissa Sigismundin hyväksi, mutta Kaarle-herttuan valloitettua Suomen hän pakeni ensin 1599 Viroon ja sieltä Puolaan.
Huggut on toisinaan sekoitettu kuninkaan kansliassa työskennelleeseen Erik Matssoniin, eikä aikalaislähteistä aina selvästi ilmene kummasta on kysymys. Hän oli kotoisin Pernajasta ja oli Käkisalmen linnanpäällikkö.
Kirjallisuutta

Terhi Kiiskinen, The library of the Finnish nobleman, royal secretary and trustee Henrik Matsson (ca. 1540-1617) Finnish Academy of Science and Letters, 2004 299 s. ISBN 951-41-0944-9 Sarja: Suomalaisen tiedeakatemian toimituksia. Sarja Humaniora, 1239-6982 ; 329
Terhi Kiiskinen, Suomalaisen aatelisherran Henrik Matsinpojan (n. 1540-1617) lääketieteellinen kirjasto 1500-luvulla : auktoreita antiikista renessanssiin. Hippokrates : Suomen lääketieteen historian seuran vuosikirja. 2001, Volume 18 (2001),
s. 64-80 ISSN 0781-5859
Mihail Hodorkovski

| Mihail Hodorkovski> Михаил Борисович Ходорковский |
| --- | --- |
 Mihail Hodorkovski vuonna 2013 vapauduttuaan vankilasta
Henkilötiedot
Syntynyt: 26. kesäkuuta 1963 (ikä 61) Moskova, Neuvostoliitto
Kansalaisuus:  venäläinen
Ammatti:  liikemies
Siviilisääty:  naimisissa
Lapset:  4
Aiheesta muualla
Kotisivu
Mihail Borisovitš Hodorkovski (ven. Михаил Борисович Ходорковский, s. 26. kesäkuuta 1963) on venäläinen liikemies. 1990-luvun alussa hän rikastui Jukos-öljy-yhtiön yksityistämisen myötä päästyään yhtiön pääomistajaksi ja johtajaksi. Hodorkovski oli Venäjän vaikutusvaltaisimpia oligarkkeja ja jossain vaiheessa ilmeisesti Venäjän rikkain mies.
Hodorkovski tuomittiin vuonna 2005 veronkierrosta kahdeksaksi vuodeksi vankeuteen. Venäjä-kriitikoiden mielestä Hodorkovski joutui oikeuteen, koska oli taloudesta ja politiikasta eri mieltä presidentti Vladimir Putinin kanssa. Lännettäjänä pidetty Hodorkovski tuki avoimesti oppositiopolitiikkaa ja halusi presidentiksi. Hodorkovski yritti perustaa suuren öljy-yhtiön, jonka omistajina olisi ollut osin läntisiäkin tahoja vastoin Kremlin halua.
Vuonna 2011 Hodorkovskille luettiin talousrikoksista uusia tuomioita, jotka ylsivät ainakin vuoteen 2016 asti, ja hänet siirrettiin työleirille Segežaan Karjalan tasavaltaan. Putinin voitettua vuoden 2012 presidentinvaalit presidentti Dmitri Medvedev määräsi syyttäjän arvioimaan uudestaan Hodorkovskin tapausta, ja sen jälkeen Hodorkovskin rangaistusta lyhennettiin kahdella vuodella. Hodorkovski kuitenkin armahdettiin jo joulukuussa 2013, jolloin hän matkusti heti Saksaan.
Yrittäjätoiminnan alku

Neuvostoliiton aikoina isänsä puolelta juutalaista sukua oleva Hodorkovski opiskeli teknistä kemiaa Mendelejev-instituutissa ja liittyi siellä Komsomoliin. Sen jälkeen hän teki töitä rakennusosastolla Moskovassa ja kovissa oloissa Baikalin–Amurin rautatiellä. Kommunistisen puolueen pääsihteeri Mihail Gorbatšovin aikana sallittiin pienyritteliäisyys. Gorbatšov halusi tuoda lännestä kapitalismin piirteitä Neuvostoliittoon. Komsomol sai tehtäväksi oppia liiketoimintaa, ja se päätti perustaa tieteellis-teknisiä nuorisokeskuksia NTTM:iä.
Mendelejevin kemianteollisuuden instituutin Komsomolin apulaisjohtaja Hodorkovski perusti 1986 osuuskuntamuotoisen kahvilan, jossa myytiin tietokoneita ja muita Neuvostoliitossa haluttuja länsimaisia tuotteita. Tietokoneiden ansiosta Hodorkovskista tuli miljonääri.
Hodorkovski laajensi vientiin ja kulutustavaroiden maahantuontiin, ja hänen yritystensä liikevaihto nousi 80 miljoonaan ruplaan vuoteen 1988 mennessä, mikä vastasi noin 10 miljoonaa dollaria. Nyt Hodorkovski muodosti omasta keskuksestaan Menatep-osuuskunnan, jonka pohjalta perusti Menatep-pankin vuonna 1990. Hodorkovski oli ensimmäinen, joka perusti yksityisen liikepankin Venäjälle. On epäilty KGB:n suojelleen Hodorkovskia ja Menatepin auttaneen Neuvostoliiton valuutta- ja kultavarantojen tyhjennyksessä, jossa katosi tuhat tonnia kultaa.
Menatep ja Jukos

Neuvostoliiton purkauduttua 1991 ja Boris Jeltsinin tultua Venäjän presidentiksi Neuvostoliiton kommunistisen puolueen asettamat rajoitukset markkinauudistuksille alkoivat poistua. Menatep järjesti osakeannin ensimmäisenä venäläisenä pankkina sitten vuoden 1917 lokakuun vallankumouksen. Venäläisittäin kehittyneenä pankkina Menatep sai hoitoonsa myös julkishallinnollisten laitosten varoja.
Vuonna 1993 Hodorkovski oli varaenergiaministeri ja hankki itselleen parhaan aseman yksityistämishuutokaupoissa. Menatep luovutti Neuvostoliiton aikaisen valtion omaisuuden yksityistämisessä toimialaministeriöiltä valtion omaisuuskomitean kautta varoja perustettavalle säätiölle, joka voisi tehdä ostotarjouksen Jukos-öljy-yhtiöstä. Huutokaupassa Menatepia lähellä oleva säätiö sai haltuunsa 78 % Jukosista. Jukos oli yhteistyössä yhdysvaltalaisen Amocon kanssa Siperian Priobskoje-öljykentällä, mihin Amoco oli sijoittanut 300 miljoonaa dollaria. Amoco ja Menatep olivat hankkineet Jukosin pilkkahintaan. Öljykenttä ajautui lopulta kokonaan Jukosin haltuun muun muassa siksi, ettei valtio kyennyt maksamaan osakkeita lainaa vastaan -operaatiossa saamaansa lainaa ja siksi että ulkomainen suurkeinottelija Kenneth Dart peloteltiin fyysisesti uhkaillen pois.
Menatep valtasi öljy-yhtiöitä ja rahoitti niiden oston ottamalla lainaa läntisiltä sijoittajilta. Menatep antoi läntisille sijoittajille Jukosin osakkeita. Myöhemmin näitä sijoittajia onnistuttiin karkottamaan pois manipuloimalla Jukosin pörssikurssia.
Hodorkovskin liiketoimiin sijoittaneet joutuivat usein pettymään. Hodorkovski huijasi ja uhkailikin. Erittäin häikäilemätön sijoittaja ja keinottelija Kenneth Dart menetti miljardi dollaria ja öljy-yhtiö Amoco jäi nuolemaan näppejään sijoitettuaan öljyntuotantoliiketoimiin, jotka Hodorkovski sai haltuunsa ja joista hän siirsi varallisuuden ja omaisuuden pois. 1990-luvun lopussa Hodorkovskin ja Dartin kannattajat kävivät Jukosin sisäistä taloudellista valtataistelua. Dartin tukemat vähemmistöosakkaat syyttivät Hodorkovskia näiden syrjimisestä, mihin Hodorkovskiin kytköksissä olleet tiedottajat vastasivat omalla lokakampanjallaan. Hodorkovskin ja Dartin riita päättyi siihen, että Hodorkovski osti Dartilta ylihintaan tämän omistaman Jukosin tytäryhtiöiden osakkeet, mikä oli Dartin tarkoituskin.
Venäjän vuoden 1998 pankkikriisin yhteydessä Menatep sulki toimintonsa Hodorkovskin siirrettyä pelastamansa varat turvaan pietarilaiseen yhtiöön, jotta velkojat eivät pääsisi niihin käsiksi. Pankin sijoittajat ja asiakkaat menettivät säästönsä.